**Ministru kabineta noteikumu projekta “Grozījums Ministru kabineta 2014. gada 23. decembra noteikumos Nr. 805 "Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību”” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Nav attiecināms |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta noteikumu projekts “Grozījums Ministru kabineta 2014. gada 23. decembra noteikumos Nr. 805 "Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību” (turpmāk – projekts) sagatavots, nodrošinot Ministru kabinetam dotā uzdevuma izpildi (Ministru prezidenta, veselības ministra pienākumu izpildītāja Māra Kučinska 2018. gada 29. marta rezolūcija Nr. 1.1.1/9). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Invaliditātes likumu invaliditāte ir ilgstošs vai nepārejošs ļoti smagas, smagas vai mērenas pakāpes funkcionēšanas ierobežojums(nevis diagnozes esamība), kas ietekmē personas garīgās vai fiziskās spējas, darbspējas, pašaprūpi un iekļaušanos sabiedrībā. Atbilstoši likumā noteiktajam, pamatojoties uz bērna funkcionēšanas ierobežojuma izvērtējumu, Veselības un darbspēju ekspertīzes ārstu valsts komisijas (turpmāk - komisija) amatpersona izdod administratīvo aktu, ar kuru nosaka invaliditāti, ja bērna funkcionēšanas ierobežojuma pakāpe atbilst invaliditātes noteikšanas kritērijiem. Līdz ar to komisija, veicot invaliditātes ekspertīzi (turpmāk – ekspertīze), vērtē ne tikai bērnam noteikto medicīnisko diagnozi, bet arī slimības izraisītos funkcionēšanas ierobežojumus, jo pie vienas un tās pašas diagnozes, ņemot vērā slimības smaguma pakāpi, var būt dažādi funkcionēšanas ierobežojumi. Lai arī bērniem līdz 18 gadu vecuma sasniegšanai invaliditāti nosaka bez iedalīšanas invaliditātes grupās, tomēr tiek vērtēta bērna funkcionēšanas ierobežojumu pakāpe, t.i., vai funkcionēšanas ierobežojumi ir viegli, mēreni, smagi vai ļoti smagi. Atbilstoši funkcionēšanas ierobežojuma pakāpei komisija uz invaliditātes laiku var izsniegt atzinumu par īpašas kopšanas nepieciešamību personām līdz 18 gadu vecumam, uz kura pamata personai no piecu līdz 18 gadu vecumam ir arī tiesības saņemt asistenta pakalpojumu, savukārt atbilstoši funkcionēšanas ierobežojumu veidam komisija var izsniegt atzinumu par medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai. Šobrīd Ministru kabineta 2014. gada 23. decembra noteikumu Nr. 805 "Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību” (turpmāk – noteikumi) 20.1. apakšpunkts paredz, ka personai līdz 18 gadu vecumam invaliditāti nosaka uz noteiktu termiņu: sešiem mēnešiem, vienu gadu, diviem vai pieciem gadiem (noteikumu 20.1.1. apakšpunkts). Savukārt līdz 18 gadu vecumam invaliditāti var noteikt tikai tādam bērnam, kuram konstatēti šo noteikumu 7.pielikumā uzskaitītie anatomiskie defekti vai veselības traucējumi, vai arī, ja, nosakot bērnam invaliditāti uz noteiktu termiņu, līdz bērna pilngadības sasniegšanai atlikuši mazāk nekā 12 mēneši (noteikumu 20.1.2. apakšpunkts). Tātad šobrīd tikai noteiktos gadījumos bērnam invaliditāti var noteikt uz periodu līdz 18 gadu vecuma sasniegšanai. Savukārt, gadījumos - ja bērnam ar noteikumu 7.pielikumā neminētiem veselības traucējumiem ir radušies stabili un neatgriezeniski funkcionēšanas ierobežojumi, komisija var noteikt invaliditāti tikai uz terminētu periodu – ilgākais līdz 5 gadiem. Līdz ar to pastāv iespēja, ka līdz bērna pilngadības sasniegšana ekspertīze ir jākārto vairākas reizes un attiecīgi ik reizi jāiesniedz nepieciešamā dokumentācija. Saskaņā ar noteikumos noteikto bērniem ekspertīzi veic komisijas ārsts bez bērna klātbūtnes, pamatojoties uz bērna likumiskā pārstāvja iesniegumu, kam pievienots nosūtījums uz komisiju, ko noformē ģimenes ārsts vai ārstējošais ārsts. Projekts paredz noteikumu 20.1.2. apakšpunktu izteikt jaunā redakcijā, kas ļaus invaliditātes termiņu uz periodu līdz 18 gadu vecuma sasniegšanai noteikt visiem bērniem ar stabiliem un neatgriezeniskiem funkcionēšanas ierobežojumiem neatkarīgi no to pakāpes, bet kuru dēļ invaliditāte ir bijusi nepārtraukti noteikta vismaz vienu vai vairāk gadus. Tādejādi, lai bērnam varētu noteikt invaliditāti uz periodu līdz 18 gadu vecumam sakarā ar stabiliem un neatgriezeniskiem funkcionēšanas ierobežojumiem, pirms tam bērnam vismaz vienu gadu jābūt noteiktai invaliditātei bez pārtraukumiem. Situācija, kad tiek konstatēts, ka bērnam jau pastāv slimības vai traumas radīti stabili un neatgriezeniski funkcionēšanas ierobežojumi, var būt iespējama, kad pirmā atkārtotā ekspertīze tiek veikta pēc viena, diviem vai pieciem gadiem (atkarībā no pirmreizēji noteiktā invaliditātes termiņa), vai arī stabili un neatgriezeniski funkcionēšanas ierobežojumi bērnam var iestāties un tikt konstatēti tikai trešajā vai ceturtajā ekspertīzes reizē. Tātad projekts risina gadījumus, kad bērnam līdz šim (pirmajā vai vairākās atkārtotās ekspertīzes reizēs) nav noteikta invaliditāte līdz 18 gadu vecumam, bet situācija liecina, ka bērnam ir iestājušies slimības vai traumas radīti stabili un neatgriezeniski funkcionēšanas ierobežojumi, kas nav saistīti ar 7.pielikumā uzskaitītajiem anatomiskajiem defektiem un vai veselības traucējumiem un būtu iespējams noteikt invaliditāti bez atkātota ekspertīzes termiņa līdz pilngadības sasniegšanai. Tādējādi tiks dota iespēja saņemt sociālās garantijas par bērnu līdz bērna pilngadības sasniegšanai bez atkārtotas dokumentu kārtošanas un iesniegšanas komisijā.Vienlaikus minētais projekts neizslēdz iespēju, lai arī bērnam būs noteikta invaliditāte uz periodu līdz 18 gadu vecumam, mainoties funkcionēšanas ierobežojumu smaguma pakāpei, iesniegt pieprasījumu veikt atkārtotu ekspertīzi. |
| 3. | Projekta izstrādē iesaistītās institūcijas un publiskas personas kapitālsabiedrības | Komisija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekta izmaiņas ietekmēs gan bērnus, kuriem noteikta invaliditāte uz termiņu un ir stabili un neatgriezeniski funkcionēšanas ierobežojumi, gan personas, kuru aprūpē ir bērni.Saskaņā ar Labklājības informācijas sistēmas (LabIS) datiem uz 2017.gada decembri invaliditāte bija noteikta 8455 bērniem, no kuriem invaliditāte līdz 18 gadiem bez atkārtotas ekspertīzes termiņa ir noteikta 3345 bērniem jeb 40 %. Pārējiem bērniem (5110 bērni jeb 60 %) invaliditāte ir noteikta uz termiņu no sešiem mēnešiem līdz pieciem gadiem, nesasniedzot 18 gadu vecumu. |
| 2. | Tiesiskā regulējuma ietekme uz tautsaimniecību un administratīvo slogu | Projekts neparedz ieviest jaunas administratīvās procedūras, tomēr saistībā ar bērnu ar stabiliem un neatgriezeniskiem funkcionēšanas ierobežojumiem, kuri nav minēti noteikumu 7.pielikumā, ekspertīzēm šīs procedūras būs jāveic retāk, tādējādi samazinot administratīvo slogu.Projektā ietvertajam tiesiskajam regulējumam varētu būt pozitīva ietekme uz tautsaimniecību, jo paredzams, ka samazināsies administratīvais slogs gan projekta mērķa grupai, gan komisijai attiecībā uz veicamo ekspertīžu skaitu bērniem. Gadījumos, kad bērnam tiks konstatēti stabili un neatgriezeniski funkcionēšanas ierobežojumi un attiecīgi noteikta invaliditāte līdz 18 gadu vecuma sasniegšanai, personai, kas aprūpē bērnu, būs iespēja saņemt sociālās garantijas par bērnu līdz bērna pilngadības sasniegšanai bez atkārtotas dokumentu kārtošanas un iesniegšanas komisijā. Līdz ar to varētu samazināties veicamo atkārtoto ekspertīžu skaits bērniem ar invaliditāti. Taču, jāņem vērā, ka šobrīd jau 40% no bērnu ar invaliditāti skaita ir noteikts invaliditātes termiņš līdz 18 gadu vecuma sasniegšanai un nav iespējams noteikt, cik bērniem no atlikušajiem 60 %, atbilstoši projektā noteiktajam, vēl būs iespējams noteikt invaliditāti uz periodu līdz 18 gadu vecuma sasniegšanai. Tai skaitā, ņemot vērā, ka atbilstoši funkcionēšanas ierobežojumu pakāpei vai veidam var tikt izsniegti atzinumi noteikta pabalsta vai pakalpojuma saņemšanai (skat. anotācijas I sadaļas 1.punktu), pastāv iespēja, ka mainoties funkcionēšanas ierobežojumu smaguma pakāpei, persona var lūgt veikt atkārtotu ekspertīzi.Tāpat jāņem vērā, ka ik gadu saistībā ar sabiedrības novecošanos, informētību un citu faktoru dēļ kopējais ekspertīžu skaits pieaug. Saskaņā ar komisijas statistikas datiem kopumā ekspertīzes veiktas: 2014. gadā – 60 625 personām, 2015. gadā – 61 520 personām, 2016. gadā – 66 441 personām un 2017. gadā – 74 031 personām, no kurām ik gadu tikai līdz 5 % ir bērni. Līdz ar to praktiski kopējo veicamo ekspertīžu skaits nesamazināsies un attiecīgi projekts ietekmi uz valsts budžetu un pašvaldības budžetiem neatstās. |
| 3. | Administratīvo izmaksu monetārs novērtējums | Administratīvās izmaksas nav iespējams aprēķināt, jo nav zināms bērnu ar stabiliem un neatgriezeniskiem funkcionēšanas ierobežojumiem, kuri neatbilst noteikumu 7.pielikumā minētajiem kritērijiem, skaits.  |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Izstrādājot projektu, tika lūgts sniegt atzinumu lielākajām personas ar invaliditāti un bērnus ar invaliditāti pārstāvošajām nevalstiskajām organizācijām: Latvijas Cilvēku ar īpašām vajadzībām sadarbības organizācijai “Sustento”, biedrībai "Latvijas kustība par neatkarīgu dzīvi", Latvijas Spina bifida un hidrocefālijas biedrībai, biedrībai “Latvijas Bērniem ar kustību traucējumiem” un biedrībai „Dižvanagi”. |
| 2. | Sabiedrības līdzdalība projekta izstrādē | Nevalstisko organizāciju pārstāvjiem nav priekšlikumu un iebildumu par projektu. |
| 3. | Sabiedrības līdzdalības rezultāti | Nevalstisko organizāciju pārstāvji atbalsta projekta tālāku virzību. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Komisija |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekmes uz pārvaldes funkcijām un institucionālo struktūru, jaunu institūciju izveide, esošu institūciju likvidācija vai reorganizācija nav nepieciešama.Komisijas funkcijas netiek mainītas, nākotnē paredzams neliels bērnu invaliditātes atkārtoto ekspertīžu skaita samazinājums, kas ļaus esošo komisijas cilvēkresursu ietvaros veltīt vairāk laika citu tekošo iesniegumu izskatīšanai, kas pēdējos gados ir palielinājies. |
| 3. | Cita informācija | Nav |

Labklājības ministrs J.Reirs

Grabe 67021594

Daina.Grabe@lm.gov.lv